section_heading: Napad
paragraph_text: Uvečer 21. srpnja počeo je turski napad. Vojsku su obilazili derviši i određivali nagrade za one koji se prvi popnu na zidine i one koji prvi uđu u grad. Uz velike gubitke napadači su se približavali zidinama. Turci su napadali svim sredstvima ali su se i kršćani žestoko borili. U borbu se uključilo svećenstvo. Turci su se probili u Donji grad. Ova grupa je tek poslije žestoke borbe izbačena iz grada. Oko ponoći borba je dostigla vrhunac. Kritični trenutak je nastupio kada je grupa od 600-700 janjičara prodrla u grad. Borbe su vođene kako na bedemima tako i na ulicama. U ovom trenutku i Silađi je posumnjao u mogućnost obrane grada. Turci su jurišali k mostu koji je vodio u Gornji grad. Pošto ovaj most nije bio podignut, na njemu se razvila najžešća borba. O ovoj borbi ovisila je sudbina grada. Janjičari se nisu uspjeli probiti u Gornji grad. Uslijedio je kršćanski protunapad u ranu zoru 22. srpnja.